**Dr. Papp Zoltán életrajza**

**Életpálya.** Papp Zoltán 1942. február 3-án Mezőkövesden született. Édesapja, dr. Papp Zoltán gimnáziumi tanár (1904-1981) és 1940-1967 között a mezőkövesdi Szent László Gimnázium igazgatója. Általános és középiskolai tanulmányait szülővárosában végezte, majd 1966-ban a Debreceni Orvostudományi Egyetemen orvosdoktori diplomát szerzett. Ezt követően 24 évig a Debreceni Szülészeti és Nőgyógyászati Klinikán tanult és dolgozott, ahol 1985-ben egyetemi tanárnak nevezték ki. Egy-egy éves tanulmányúton járt az Egyesült Királyságban (Edinburgh, 1978 és Oxford, 1984), 1988-ban és 1999-ben vendégprofesszor volt az USA-ban (New-York, Newark). 1990. július 1-től 20 évig a Semmelweis Orvostudományi Egyetem I. Sz. Szülészeti és Nőgyógyászati Klinikájának professzora, majd nyugdíjba vonulása (2010) után megalapította a Maternity Szülészeti és Nőgyógyászati Magánklinikát. 2014 óta a Semmelweis Egyetem Professor Emeritusa.

**Szervező és kutatási eredményei.** A világon elsők között ismerte fel a magzatvíz hasznosíthatóságát a magzat genetikai betegségeinek kimutatására, Európában elsőként diagnosztizált magzatvízsejtekből Down-szindrómát (1969). Kidolgozta és megszervezte a magzati genetikai és az ultrahang-diagnosztika elméleti és gyakorlati alapjait, a hazai várandósgondozási rendszer jelenleg is ennek alapján működik. A Baross utcai Női Klinika igazgatójaként 1990 és 2007 között felújította és Európa-szerte ismertté tette az intézményt, és népszerűsítette a magyar szülészet-nőgyógyászatot. Egyetemi klinikán elsőként alakított ki asszisztált reprodukciós (lombikbébi) osztályt. A meddőség gyógyítására több új műtéti eljárást dolgozott ki. Több mint ezer tudományos közleményt írt magyar és/vagy angol nyelven, a szerkesztett, vagy személyesen írt könyveinek száma 40. A hazai orvostudományi egyetemeken és egészségügyi főiskolákon 20 éve jelenleg is az általa írt tankönyvekből tanulnak a diákok és a szakorvosjelöltek. Közvetlen irányításával 53 PhD disszertáció és hat MTA doktori fokozat született. Magyarországon a legnagyobb tudományos eredménnyel (ún. impakt faktora 600 feletti) rendelkező klinikus orvosok egyike, tudományos munkáira történt hivatkozások száma több mint tízezer.

**Szakképesítései, elismerései.** Szülészet-nőgyógyászat (1970), humángenetika (1970), klinikai genetika (2009), az orvostudomány kandidátusa (1972), az MTA doktora (1981), egészségügyi menedzser (1998). Alapítója több hazai szakmai tudományos társaságnak és nemzetközi szakmai szövetségnek. Elnöke volt a Szülészeti és Nőgyógyászati Szakmai Kollégiumnak (1995-2004), az Egészségügyi Tudományos Tanács Kutatásetikai Bizottságának (2001-2013), a Nemzeti Egészségügyi Tanácsnak (2007-2009), tagja, majd alelnöke (2008-2011) a Parlament Nemzeti Fenntartható Fejlődés Tanácsának. A Semmelweis Egyetemen többek között általános rektorhelyettes (2000-2004), kitüntetései: „Kiváló Orvos” (1989), „Mezőkövesd Díszpolgára” (1997), „Magyar Köztársasági Érdemrend Tisztikeresztje” (2005), „Semmelweis Emlékérem és Jutalomdíj" (2007). Nemzetközi elismerései közül kiemelkedik a „William Liley díj” (2002) és a „Roberto Caldeyro-Barcia életműdíj” (2010). Tagja öt nemzetközi tudományos akadémiának, az Amerikai Szülész-Nőgyógyász Kollégium díszdoktora (2003). Főszerkesztője 2016-tól a Markusovszky Lajos által 1857-ben alapított Orvosi Hetilapnak és 1999-től a Nőgyógyászati és Szülészeti Továbbképző Szemlének. Számos nemzetközi tudományos folyóirat kiadó testületének a tagja, a világ vezető amerikai szakmai folyóirata (American Journal of Obstetrics and Gynecology) 20 tagú nemzetközi tanácsadó testületének 2008 óta folyamatosan, jelenleg is tagja.

**Összegzés.** Dr. Papp Zoltán az ezredforduló nemzetközileg ismert és elismert magyar szülész-nőgyógyász professzora, Semmelweis Ignác klinikáján méltó kilencedik utóda a világhírű magyar orvosnak. Nyugdíjba vonulása után is tevékeny résztvevője a szülészet-nőgyógyászatnak, változatlan aktivitással gyógyítja a betegeket, oktatja a fiatalságot, tudományos eredményeit pedig nap mint nap alkalmazzák a világ minden táján az édesanyák és a nőbetegek javára. Külföldi elismertségét mutatja, hogy számos nemzetközi társaság, szövetség és folyóirat jelenleg is számít munkájára. Az elmúlt fél évszázad alatti orvostudományi fejlődésnek nemcsak passzív résztevője, hanem tudományos tevékenysége és közleményeiben, valamint könyveiben lefektetett elméleti felkészültsége alapján aktív szervezője és irányítója volt. Nevéhez fűződik a várandósság alatti genetikai vizsgálatok és ultrahangszűrések rendszerének kidolgozása, a perinatológia (az édesanya és a magzat/újszülött gyógyászata) új tudományág nemzetközi elfogadtatása és szemléletének hazai bevezetése. (A Nemzetközi Perinatológiai Akadémia egyik alaptója: Barcelona, 2005). Új műtéti eljárások kidolgozója és a szülészet-nőgyógyászat egyéb új irányzatainak a felkarolója. Kiemelkedő tudományos tevékenységének, kiforrott általános orvosi műveltségének és nagy tapasztalatának köszönhetően rendkívül eredményes a nagy hagyományokkal rendelkező Orvosi Hetilapnál az elmúlt négy évben végzett főszerkesztői tevékenysége, mellyel hétről hétre a magyar orvosok képzését és továbbképzését, valamint a magyar orvostudomány nemzetközi megmérettetését és a szép magyar orvosi nyelv ápolását szolgálja.